ሚንስቴሩ የዓድዋ ድል በዓልን የቱሪስት መስህብ ለማድረግ እየሰራ ነው
የዓድዋ ድል በዓልን የቱሪስት መስህብ ለማድረግ የሚያስችሉ የተለያዩ ተግባራት እያከናወነ መሆኑን የባሕልና ቱሪዝም ሚንስቴር አታወቀ፡፡የሚንስቴሩ የሕዝብና ዓለም አቀፍ ግንኙነት ዳይሬክቶሬት ዳይሬክተር አቶ ገዛኸኝ አባተ በተለይ ለዋልታ ኢንፎርሜሽን ማዕከል እንደገለጹት የኢትዮጵያ የውስጥ አቅም እየጎለበተ በመምጣቱ የቱሪዝም ኢንደስትሪውን ለማሳደግና አዳዲስ የቱሪስት መዳረሻዎችን ለማልማት እቅድ መያዙን ገልጸዋል።የቱሪስት መዳረሻ ለማድረግ የተነደፈው ስትራቴጂ ከያዘቸው ተግባራት አንዱ የአድዋ ድል በዓል መሆኑንም ተናግረዋል፡፡በሶሎዳ ተራራ ላይ ሙዚየም መገንባት፣ አከባቢውንም ጥብቅ ፓርክ ማድረግ፣ ለጎብኝዎች፣ አጥኝዎችና ተመራማሪዎች ምቹ ለማድረግና ለዜጎችም የስራ ዕድል በመፍጠር ጥቁሮች የድል በዓል ተደርጎ የሚቆጠረውን የአድዋ ድል በዓልን እንደ አንድ የቱሪስት መዳረሻ ለማድረግ የኢትዮጵያን ሕዝቦች የጀግንነት፣ ቆራጥነት፣ ጽናትና የይቻላል መንፈስ ለዓለም ሕዝብ ለማስተዋወቅም ታቅዷል፡፡የዓድዋ ድል በዓል የእንችላልን መንፈስን በተለይም ለወጣቱ ለማስረጽና የኢትዮጵያን የሕዳሴ ጉዞ እውን ለማድረግ አወንታዊ ፋይዳው የጎላ እንደሆነም ተገልጿል፡፡ከአድዋ ድል በዓል ጋር ተያያዥነት ያለቸውን ታሪካዊ ቦታዎችና ድሎች ሰንሰለታቸውን ጠብቀው ለትውልድ እንዲተላለፉና የአሁኑ ትውልዱ ከቀደምት አባቶቹ የሚወርሰውን የጀግንነት ታሪክ በማውጣት በአገሪቱ ልማት  በንቃት ለማሳተፍ እንደሚያግዝ አቶ ገዛኸኝ አክለው ገልጸዋል፡፡ከዛሬ የካቲት 17፣ 2009ዓ.ም. ጀምሮ ለአስራ አምስት ቀናት የሚቆይ የሚዲያ አካላት ቡድን ከአዲስ አበባ ተነስቶ አስከ አድዋ ጉዞ እንደሚያደርግም ታውቋል፡፡በጉብኝቱ ላይ ከ30 እስከ 40 የሚሆኑ የሚዲያ አካላት እንደሚሳተፉና በጉዟቸውም ከበዓሉ ጋር ተያያዥነት ያለቸውን ታሪካዊ ሥፍራዎች ይጎበኛሉ፡፡የ121ኛውን የዓድዋ ድል በዓል በደማቁ ለማክበርም የጥያቄና መልስ ውድድሮች፣ ሲምፖሲየም፣ የአደባባይ ላይ ትርኢቶች፣ ሕብረ ዝማሬ፣ የሙዚቃ ዝግጅቶችና የሥነጽሑፍ ውድድሮች እንደሚከናወኑ ተገልጿል፡፡የአማራና ትግራይ ክልሎች የባሕልና ቱሪዝምና የሕዝብ ግንኙነት ቢሮዎች ከባሕልና ቱሪዝም ሚንስቴር ጋር በመተባበር በዓሉን በደማቁ ለማክበር እየሰሩ ነው፡፡የዘንድሮው የዓድዋ ድል በዓል “የአድዋ ድል ብዝሃነትን ላከበረችው ኢትዮጵያ ድህነትን ለማሸነፍ የሚያስችል ሕያው አብነት ነው” በሚል መሪ ቃል ለ121ኛ ጊዜ እንደሚከበር ዋልታ ኢንፎርሜሽን ማዕከል ዘግቧል፡፡